
 Ako postupovať pri úprave nehnuteľnosti v pamiatkovom území v zmysle zákona č. 49/2002 Z.z. o ochrane pamiatkového fondu v znení neskorších predpisov
Základné kroky vlastníka nehnuteľnosti, ktorá nie je kultúrnou pamiatkou, ale nachádza sa v Pamiatkovej rezervácii ľudovej architektúry v Podbieli

[bookmark: _GoBack]Pred začatím úpravy je vlastník nehnuteľnosti (resp. ním splnomocnená osoba) povinný Krajskému pamiatkovému úradu  Žilina, pracovisko Ružomberok, Mariánska 13, 034 01 Ružomberok, predložiť žiadosť o vydanie rozhodnutia o zámere úpravy nehnuteľnosti.
Predloženie žiadosti s plánovanými úpravami pred samotným začatím stavebných prác je nevyhnutné, aby sa predišlo nevhodným stavebným úpravám nehnuteľností v pamiatkovom území, na ktoré krajský pamiatkový úrad reaguje vydaním rozhodnutia o náprave alebo rozhodnutia o priestupku, resp. inom správnom delikte.  Zákonným postupom  zo strany vlastníka sa predíde plytvaniu  jeho finančných prostriedkov, ktoré by musel vynaložiť na nápravu nevhodných stavebných úprav, prípadne na zaplatenie pokuty.
Žiadosť vlastníka musí obsahovať:
· údaje o vlastníkovi, adresu, kontakt,
· základné údaje o nehnuteľnosti (súpisné a parcelné číslo, katastrálne územie, adresu),
· splnomocnenie vlastníka na konanie v predmetnej veci - pokiaľ žiada iná osoba ako vlastník,
· popis plánovaných úprav a stavebných zásahov, prípadne grafická dokumentácia zámeru.

Postup krajského pamiatkového úradu:
· vydá k žiadosti rozhodnutie o zámere úpravy,
· v rozhodnutí uvedie, či je zámer prípustný (a za akých podmienok) alebo neprípustný,
· určí, či je potrebné spracovať a predložiť prípravnú alebo projektovú dokumentáciu.

Podmienky úpravy nehnuteľnosti sa týkajú najmä exteriéru: hmotovo-priestorového usporiadania; úpravy fasád – obnova omietky, štukovej výzdoby,  nového náteru, výmeny okien a dverí; úpravy strechy – výmena krytiny, zmena tvaru a formy zastrešenia, ale aj interiéru nehnuteľnosti. Úpravou nehnuteľnosti je aj výmena plotu, úprava pozemku (chodníky, spevnené plochy, zeleň), výstavba prístrešku, terasy, garáže a i.


Ak je v rozhodnutí stanovená požiadavka na vypracovanie dokumentácie, vlastník predloží krajskému pamiatkovému úradu požadovanú dokumentáciu spolu so žiadosťou, ktorý k nej vydá osobitné záväzné stanovisko.
K projektovej dokumentácii vydá krajský pamiatkový úrad záväzné stanovisko, ktoré bude podkladom pre územné alebo stavebné konanie príslušného stavebného úradu. 
Pokiaľ dôjde v priebehu prác k nepredvídanému nálezu (archeologickému alebo stavebnému), vlastník má povinnosť  ohlásiť  nález na krajskom pamiatkovom úrade a súčasne stavebné práce zastaviť do termínu max 3 pracovných dní, pokiaľ krajský pamiatkový úrad  vydá rozhodnutie o náleze.

Žiadosť nemusí byť napísaná na predpísanom tlačive, musí však obsahovať vyššie uvedené údaje.

